काँग्रेसले निर्वाचनमा ल्याएको मतको प्रवृत्ति हेर्दा काँग्रेस कमजोर भएको होइन । यो परिणाम स्थानीय तहको निर्वाचनका पहिलो र तेस्रो ठूला दल मिलेका कारण देखापरेको हो । काँग्रेसको मत २०६४ को संविधानसभा निर्वाचनबाहेक सरदर ३५ प्रतिशत हो । यो पटकको निर्वाचनमा पनि काँग्रेसले प्राप्त गर्ने मत यसकै हाराहारीमा हुने निश्चित छ । अझ समानुपातिकमा यो भन्दा बढी मत आउन सक्छ । यसपटकको काँग्रेसको हार संसद्मा सङ्ख्यामा भएको हार हो । यसले काँग्रेसमा कत्तिको साङ्गठनिक दायित्ववोध हुन्छ, त्यो अर्को पक्ष हो । नेतृत्वलाई दोष दिएर आफ्ना कमजोरीमा कहिल्यै विश्लेषण नगर्ने काँग्रेसको चरित्र फेरि पनि दोहोरियो भने अन्यथा हुने छैन ।
